AlexejDobrolubov/national_council_slovak_2010 huggingface dataset:
83. schôdza NR SR - 6.deň - B. popoludní
Dátum: 2023-02-09
Poslanec: Mičovský, Ján (-)
Druh vystúpenia: Vystúpenie s faktickou poznámkou

138. Ďakujem veľmi pekne za slovo aj za všetky reakcie. Pokúsim sa narýchlo. Pán poslanec Baránik, no nie každý, kto si zmyslí poukázať na nejaké nepeknosti, ale musí to byť človek, ktorý od prokuratúry dostal štatút chráneného oznamovateľa, a musí to byť človek, ktorého zamestnávateľ opakovane prenasleduje, nejakým spôsobom znevažuje, robí mu príkoria. Takže v tomto prípade, ak je ten zamestnávateľ taký nerozumný, že to takto robí miesto toho, aby si ocenil človeka, ktorý takýmto spôsobom sa dostal k štatútu chráneného oznamovateľa, nuž potom by prišla do úvahy tá jeho oprávnenosť opustiť zamestnávateľa a dostať na cestu za lepšími spôsobmi. Tu je to odstupné, ktoré súhlasím, tých tridsať platov môže byť priveľa, o čísle sa môžme baviť, išlo mi o ten princíp. Pán poslanec Dostál, áno, ja to nebudem tajiť, voľakedy som navrhol, keď som bol členom klubu OĽANO dlhé roky, Rad Ďurka Langsfelda, vždy som mal takú ambíciu to raz pretransformovať do tejto podoby, takže netajím, ale nie je to cena, ktorú by sme teraz... lebo trocha ma prekvapuje, lebo vy ste veľkorysý človek, ktorý vie posudzovať veci z nadhľadu, že ste vniesli tento akcent. Áno, ja ho priznávam, na druhej strane budeme sa baviť o tom, kto kedy čo? Bavme sa o tom, komu a prečo. A ten, táto súvislosť, pevne verím, že nemôže rozhodnúť o tom, že by to bolo hodné zneváženia. Pán Blcháč, pán poslanec Blcháč, tu, tá úprimnosť tu existuje. Ja ten zákon, súhlasím, že možno máme vážne zákony, ktoré by sme nemali zanedbávať, a prichádzame so zákonmi, ktoré riešia predaj v nedeľu alebo riešia niektoré podružnejšie veci, ktoré nie sú predmetom trápenia spoločnosti, ale ja si myslím, že tu hovoríme o zákone, ktorý proste by mal upozorňovať na to, že aj v prípade, keď je zle, tak etiku nesmieme hnať do kúta, tak... (Prerušenie vystúpenia časomerom.)
83. schôdza NR SR - 5.deň - B. popoludní
Dátum: 2023-02-08
Poslanec: Mičovský, Ján (-)
Druh vystúpenia: Vystúpenie v rozprave

52. Vážený pán podpredseda, ďakujem za slovo. Vážená Národná rada, v súlade s § 73 zákona o rokovacom poriadku som bol určený Výborom Národnej rady pre pôdohospodárstvo a životné prostredie za spravodajcu k návrhu uvedeného zákona, ktorý je pod tlačou 1402. Predkladám vám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory, a to: Ústavnoprávny výbor Národnej rady a Výbor Národnej rady pre pôdohospodárstvo a životné prostredie. Za gestorský výbor navrhujem Výbor Národnej rady pre pôdohospodárstvo a životné prostredie. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Vážený pán podpredseda, skončil som. Otvorte, prosím, rozpravu.
83. schôdza NR SR - 5.deň - B. popoludní
Dátum: 2023-02-08
Poslanec: Mičovský, Ján (-)
Druh vystúpenia: Vystúpenie s faktickou poznámkou

22. Keby tu bol exprezident Klaus, povedal by, že máme tu hluboké nedorozumění. Ale verím, že to teda neni hluboké nedorozumění ale, že to je neschopnosť vás, ktorí sa k tomuto vyjadrujete, vidieť práve to, čo som sa snažil skryť za slovíčko miera. Nikto nehovorí, že tých veľkých, no tak ich nenazývajme oligarchami, Anka, nazývajme ich veľkopodnikateľmi, že ich chceme dať preč. Len hovorím, že chceme nejakú časť pôdy dať práve tým, ktorí nebudú veľkí svojou rozlohou, ale ktorí budú veľkí svojou dôvtipnosťou, svojou schopnosťou produkovať to a tak, čo tí veľkí nechcú a nemôžu, lebo to aj vyplýva z ich veľkých zámerov. Takže ak nie ste schopní uvidieť, že za týmito číslami, ktoré zďaleka neohrozujú tých veľkých, nejde o žiadnu deštrukciu, nejde o žiadny cyklus, ktorých by tých desať plus päť rokov výpovednej doby neumožnili práve aj im využiť všetky svoje investície primeraným spôsobom, no tak potom vlastne musím povedať, a je mi ľúto vo vzťahu hlavne, Anka, k tebe, aj keď viem, že vo vašej strane ste teda zástancami tých podnikateľov, ktorí sú skôr tí väčší, že nechceš vidieť práve to, to, to, tých, ten cieľ, ktorý je tu na to, aby sme odblokovali tú dlhú dobu, ktorá viaže tie pozemky, a nie je možné ju, ich poskytnúť pre tých, ktorí by to skúsili. To neni idealizmus, to neni idealizmus, to je potreba tejto krajiny. A aby som ešte zareagoval aj na tie lány, aj keď pán kolega tu už teraz nie je s tou kukuricou, no ani zďaleka sme nie na tom tak, ako to on povedal, a práve s tou kukuricou, keď povieme, to je aj nahrávka na tie obrovské lány, ktoré sú spojené aj s inými produktami. Áno, zasiať stovky hektárov, osemkrát do roka postriekať, celkom slušný zisk z toho mať, to je tá kukurica, ktorú som kritizoval. A práve toto je príznačné pre tento pohľad. Ďakujem.
78. schôdza NR SR - 3.deň - A. dopoludnia
Dátum: 2022-12-01
Poslanec: Mičovský, Ján (-)
Druh vystúpenia: Vystúpenie v rozprave

44. Ďakujem za slovo, vážený pán podpredseda Národnej rady. Ctená snemovňa, prijmite moje ospravedlnenie, lebo som sa pred chvíľočkou práve dopustil porušenia rokovacieho poriadku. Mrzí ma to a chcem to hneď aj napraviť. Ja som totižto pozmeňujúci návrh predniesol v úvodnej reči a mojou povinnosťou je tak urobiť až v rozprave. Takže aby boli naplnené slová zákona, dovoľte, aby som ešte raz predniesol už teraz v rozprave pozmeňujúci návrh poslancov. Pozmeňujúci a doplňujúci návrh poslancov Jána Mičovského a Martina Fecka k návrhu poslancov Národnej rady Slovenskej republiky Jána Mičovského a Martina Fecka na vydanie zákona, ktorým sa dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov (tlač 1254) 1. V čl. I sa mení znenie § 18a nasledovne: „Štát vynaloží najmenej 40 % z celkového objemu finančných prostriedkov štátneho rozpočtu určených na nariadené pozemkové úpravy na vyhotovenie projektovej dokumentácie, realizáciu a údržbu spoločných zariadení a opatrení pri každom poskytnutí finančných prostriedkov." To je znenie pozmeňujúceho návrhu. Ďakujem, skončil som.
78. schôdza NR SR - 2.deň - B. popoludní 2
Dátum: 2022-11-30
Poslanec: Mičovský, Ján (-)
Druh vystúpenia: Vystúpenie s faktickou poznámkou

37. Ďakujem za slovo. Ja už som v tejto sieni kedysi povedal s takou istou snahou o taký letmý humor, že som taký letmý luterán, a spomínam to len kvôli tomu, že ma zaujala tá časť vystúpenia pána ministra, kde sa odvolával na Bibliu a že už Biblia rieši spravodlivé mzdy. Ale pokiaľ ja viem, ja si pamätám nejaké podobenstvo, kde práve bolo ale niečo, čo ako keby navodzovalo opak, že boli, tuším, nejakí traja robotníci, každý prišiel na nejakú vinicu v inom čase a všetci dostali rovnaký denár. Tak teraz neviem, ktorú časť, nepamätám si to dobre, možno to neviem presne, ale mám pocit, že práve toto bolo predmetom nejakého podobenstva a ak sa aj mýlim, tak sa ospravedlňujem. Poviem inú spomienku, a to je tú, že voľakedy v roku 1991, to znamená, je tomu 31 rokov, som bol strašne kritizovaný na lesníckej obci, že som svojim ľuďom na lesnom závode v Humennom dal maximálne funkčné a preferenčné príspevky všetkým narovnako na maximum, že to proste som urobil veľmi zle. Ale o niekoľko mesiacov som bol kritizovaný za to, že najväčšie zrážky za neplnenie pracovných povinností, za porušovanie disciplíny sú na našom závode. Tým chcem len navodiť akúsi atmosféru, že máme tu predsa nástroj, že ak sme aj zvýšili rovnostársky tie mzdy, a môžme sa baviť o tom, že možno, veď sme tu všetci tak trocha pacienti, že aj chvalabohu. Ale je tu aj ďalší nástroj, ktorý nám umožní povedať: no a vedúci pracovníci, riaditelia nemocníc nemôžu siahnuť na tieto vysoké platy v prípade, tak ako pán minister hovoril, že tu máme korupciu alebo že tu máme nejakú nízku výkonnosť? Táto možnosť tu je a ja navrhujem teda na základe týchto dvoch takých podobenstiev, jedno to biblické, smiali ste sa, že nebolo presné, ja si to musím pozrieť, ja mám dojem, že také niečo tam bude o tej vinici, o tých troch denároch, neviem, neviem, vy ste tu mnohí konzervatívni a poznáte to lepšie, my luteráni možno nie, ale to druhé by som dával do pozornosti. Je možné dávať vysoké platy, rovnostárske... (Prerušenie vystúpenia časomerom.)
78. schôdza NR SR - 1.deň - B. popoludní 2
Dátum: 2022-11-29
Poslanec: Mičovský, Ján (-)
Druh vystúpenia: Vystúpenie s faktickou poznámkou

135. Ja ďakujem pekne za túto veľmi zaujímavú technickú informáciu, určite je to fantastické, že takéto niečo vôbec máme k dispozícii a že to bude využívané. Ja si to veľmi vážim a pre mňa je to svojím spôsobom aj novinka. Len stále, na tom sa môžme vari zhodnúť, Lukáš, že nad všetkým je človek. Môžme mať prístroj dokonalý za milión, ale ten chlap, ktorý s tým prístrojom robí a ktorý vie v tom metrovom snehu o polnoci, že tam naľavo bude taká roklina, ktorú musí najprv preskočiť a potom musí prejsť cez potok, ktorý je zamrznutý, to ten prístroj nevie. Takže by som len predsi len vsadil na to, že tí ľudia, ktorí sú tam doma, ktorí sa tam narodili a ktorí tam chcú aj žiť, vedia toľko, čo sa nikdy žiadny prístroj nenaučí. Ale, samozrejme, oceňujem techniku, je to fantázia, čím disponujeme, kiež by sme využívali vedecký pokrok len na takéto veci. Ďakujem.
78. schôdza NR SR - 1.deň - B. popoludní 2
Dátum: 2022-11-29
Poslanec: Mičovský, Ján (-)
Druh vystúpenia: Vystúpenie s faktickou poznámkou

131. Ďakujem a oceňujem všetkých, ktorí reagovali. Páči sa mi, že teda bojujú za svoj návrh, je to tak správne. A napokon aj tie argumenty sú uznaniahodné, ja ich nespochybňujem, každý používa argumenty, ktoré sú mu blízke. Potrebujem len povedať pani poslankyni Šofranko, že ja som síce hovoril celé mesiace, že som proti tomu, aby boli odčlenené národné parky spod rezortu pôdohospodárstva, lebo rozdelenie je zlé, a keby som mal viacej času, tak by som aj povedal, ako mi to život potvrdzuje, ale to teraz neni predmetom tejto diskusie. Ale chcem povedať, že ja som tvrdil, a to je tu dobré, že to tu môžem vďaka tebe zopakovať, všetky lesy mali prejsť, nielen národné parky. A verte tomu, že prejdú, to rozdelenie bolo zlé a čo ste ho podporili, tak ste urobili v tomto chybu, ktorú som vám celé mesiace pripomínal, a myslím si, že nie ja, ale život rozhodne tento krok. A teraz na záver len taká spomienka na dnešný rozhovor s pánom riaditeľom celej Horskej záchrannej služby na Slovensku pánom Biskupičom. Keď sme sa takto tiež kultivovane rozprávali tak ako s vami, tak vlastne som to už cítil niekedy aj z toho hlasu, lebo to bol telefonický rozhovor, že tak vnútorne som cítil, že nie je tak ďaleko od môjho názoru. Tam som už zadal takú otázku: Pán riaditeľ, vy, ktorý máte ten nádherný znak, známy už celé desaťročia, Horskej záchrannej služby na vetrovkách, vám tak trocha nebude ľúto, že tí chlapi v tom území Bukovských vrchov aj na tej budove, že vlastne prídete o túto značku? Budú tam hasiči, okej, ja o hasičoch mám veľmi dobrú mienku, ja dobre viem, čo dokážu humenskí hasiči špeciálne a sninskí zrejme tiež a budeme možno aj čoskoro o tom rozprávať. Sú to zázrační ľudia. A on, tak trocha som cítil, že mu je to trocha ľúto, ale takéto rozhodnutie padlo. A nie je to o úspore peňazí, pretože tie peniaze, sami ste to potvrdili, sa nejdú sporiť, oni sa tí chlapi len presúvajú. Takže to neni o peniazoch, to je o presúvaní kra... (Prerušenie vystúpenia časomerom.)
90. schôdza NR SR - 3.deň - B. popoludní
Dátum: 2023-05-04
Poslanec: Mazurek, Milan (-)
Druh vystúpenia: Vystúpenie s faktickou poznámkou

62. Pán Valášek, u vás v tom pokryteckom progresívnom narkomanskom Slovensku je nástrojom politického zápasu tá najabsurdnejšia cynická lož, pretože ak mne vy budete hovoriť, že mne nezáleží na utrpení Ukrajincov, tak ste úbožiak. Úbožiak. A nie preto, že vám tu teraz budem hovoriť tie príbehy, jak som behal s ukrajinskými deťmi po pohotovostiach, keď ku mne prišli a poskytol som im ubytovanie, lebo to vás nemusí ani zaujímať, pretože úbožiak ako vy bude naďalej verejne rozprávať svoje blbosti a klamstvá. Ale zaujíma ma niečo úplne iné. Aká je alternatíva? Čo keď ten Putin neprestane? Čo keď tá vojna bude takto trvať ďalej? Koľko tých Ukrajincov potrebujete vidieť mŕtvych? Koľko tých Rusov potrebujete vidieť mŕtvych? To sú otázky, na ktoré vy ale neodpovedáte. Aká je alternatíva alebo aký je plán bé oproti posielaniu nekonečného množstva zbraní a viere, zvláštnej forme viery v porážku jadrovej veľmoci? Mňa sa to normálne týka, zaujíma ma to. Pretože každý jeden človek na Slovensku chce poznať tieto odpovede, ale vy žiadne nedávate. Je to úplne rovnaké, ako keď som sa Hegera spýtal na výbore pre európske záležitosti, aká je alternatíva k tomu desaťbodovému plánu prezidenta Zelenského, ku ktorému sa Slovenská republika zaväzuje. To znamená, k dobytiu Krymu, fyzicky vojenskému dobytiu Krymu a dobytiu Luhanska a Donecka. Čo keď to nevyjde? Koľko Ukrajincov pre tento cieľ dobytia Krymu ste ochotní obetovať? Koľko Ukrajincov obetujete pre dobytie Donecka a Luhanska? To sú logické otázky. Lebo ak tvrdíte, že vám ide o ukrajinské ženy, deti a civilistov, tak ja sa pýtam, či predsa len nie je pre ich životy lepšie začať aspoň nejaké rokovania. Uvidíme, aké výsledky budú, ale aspoň niečo. Lebo o tomto sa tu vôbec nebaví. Vy neustále hovoríte zbrane, zbrane, vojna, výcvik, tréning. Super. Ale aká je alternatíva, plán bé? Koľko, 15, 20 rokov sa budeme vraždiť?
90. schôdza NR SR - 2.deň - B. popoludní
Dátum: 2023-05-03
Poslanec: Mazurek, Milan (-)
Druh vystúpenia: Vystúpenie s faktickou poznámkou

91. Pani Kolíková, ja som asi jeden z tých stredovekých poslancov, tak musím zostať v šoku, lebo vy ste povedali, že diskriminácia na základe pohlavia je niečo úplne iné ako diskriminácia na základe rodu. A ja by som žiadal vysvetlenie pre obyvateľov Slovenskej republiky, čo si pod tým majú predstaviť, že ak napríklad niekoho diskriminujete, pretože je muž alebo žena, to nejakým spôsobom chápu, ale ako sa ešte dá inak diskriminovať na základe rodu? To je čo? To, že si niekto, ako napr. tu pani Cigániková, ktorá je tak nahnevaná, povie, že ona je sedemnáste pohlavie, a vy ju budete nejak... (Reakcia z pléna.) Á, takže takto. No, pre tých, ktorí to nevidia, občanov Slovenskej republiky, pani Cigániková im povedala, že práve toto je ono. To znamená, že strana SaS tu teraz zastáva sa tu nejakej myšlienky, že ak si niekto povie, že on je sedemnáste alebo tridsiate pohlavie, a vy mu poviete, nie, kamarát, nie si, ja to neuznávam, tak vy ste tá hnusná, zákerná beštia, ktorá ho diskriminuje. Postoj strany SaS, teraz mi to povedala, áno, tak to je. Ja sa divím, pani Kolíková, keď je to teda toto, že to má byť tá diskriminácia na základe rodu, že akú agendu budete zastávať zajtra? Diskriminácia na základe zvieracích pocitov, diskriminácia na základe zlého počasia, diskriminácia na základe zlej farby vlasov? (Smiech rečníka.) Veď to práve naopak, práve naopak. Ja by som bol rád, keby sme sa vrátili k príčetným debatám a nevymýšľali si veci. Sú len dve pohlavia, chápete, muž, žena, nič ďalšie neexistuje, čo to vymýšľate, veď sme sa nezbláznili ešte, nie?
90. schôdza NR SR - 2.deň - A. dopoludnia
Dátum: 2023-05-03
Poslanec: Mazurek, Milan (-)
Druh vystúpenia: Vystúpenie s faktickou poznámkou

42. No, Jožo Pročko pustil ženský hormón na špacír, ale to sa stáva uňho pravidelne, takže sa mu nebudeme venovať. Ja som rád, že ste sa mi venovali, ale nikto z vás nenamietal nič faktické z toho, čo som hovoril. A presne preto, ja som tie paragrafy čítal, pán Šeliga, ja som ich čítal, aby som ich znenie mohol reálne potom interpretovať. A vy ste mohli povedať, nie, táto konkrétna veta to a to neznamená, v tejto a v tejto vete sa to nenachádza. Vy ste prišli s klasickou demagogickou fintou, emotívny príbeh o profesorovi. Emotívny príbeh a tým pádom, keďže emócia, môžeme zabudnúť na realitu a môžme zavrieť aj človeka, ktorý zverejní na facebook informáciu o tom, že nejaký živnostník mu spravil zle podlahu, lebo veď predsa šíri jeho osobné údaje a má to za cieľ vystaviť ho nejakému obťažovaniu alebo zníženiu dôstojnosti. To máte v Trestnom zákone! Lenže vy nepočúvate, čo hovorím, pretože vám je to úprimne jedno a nerozmýšľate nad dôsledkami toho, čo tu vo finále schvaľujete, že arbitrom toho, čo je reálne podnecovanie k nenávisti, bude vždy len niekto, kto má istý vyprofilovaný názor. A to je to extrémne nebezpečné. A tie blbosti, pán Šeliga, čo ste povedali, že vy dáte moju adresu a poviete, že nech ma idú zabiť. Veď keď to spravíte, tak pôjdete do basy už aj v dnešnom Trestnom zákone. Nehroň... nehraňte to do nezmyslov, aby ste podporili svoju pozíciu. Ak niekto vylepil na bilbordy alebo niekde vaše informácie, že vy ste poslanec, ktorý žije v tomto meste a hlasoval za túto vec, tak buď si za tým stojte, alebo to kritizujte. Ale ak tam napísal, že vás majú zabiť, tak ten človek by už sedel. Tak netrepte blbosti, aby ste podporili nezmyselnú nejakú pozíciu! Pán Čekovský, ak chcete húliť a to je jediný dôvod, prečo potrebujete podporiť tento zákon, v poriadku. Už tu bola nie jedna novela ohľadne tejto tematiky, ale ja som sa venoval vážnym veciam, ktoré v tom zákone sú. Reálne teraz mi povedzte, pôjde pán Hríb, novinár, sedieť, keď povie, že invázia do Iraku mala zmysel? Pôjde alebo nepôjde?! Bola to nelegálna invázia? Bola! Bol to trestný čin proti vojne? Bol! Je to trestný čin po novom? Bude.
88. schôdza NR SR - 12.deň - A. dopoludnia
Dátum: 2023-03-31
Poslanec: Mazurek, Milan (-)
Druh vystúpenia: Vystúpenie s faktickou poznámkou

62. Ja som presvedčený o tom, že slovenskí mainstreamoví novinári si žiadnu ochranu nezaslúžia. Už len preto, ako pristupujú k jednotlivému politickému dianiu, ako selektujú informácie, ako cenzurujú celú názorovú skupinu vlasteneckých politikov, ako úplne že cenzurujú vystúpenia poslancov Národnej rady a neumožňujú im dostať rovnaký priestor, ako dostávajú iní poslanci, ktorých favorizujú. Totálne mažú príspevky a likvidujú alebo snažia sa navodiť dojem, že neexistujú celé politické strany. Títo ľudia neurobia objektívnu novinársku prácu. Robia propagandistickú liberálnu prozápadnú činnosť. Ja by som nemal problém, ak by mali taký názor, ale z úcty k náplni toho povolania dali možnosť zaznieť aj inému názoru. Ale neurobia to! Neurobia to, idú si jednoznačnú agendu a sústredia sa, tvrdo sa sústredia na to, aby cenzurovali tých, ktorých oni jednoducho považujú za názorovo neprijateľných alebo opozičných, alebo akokoľvek inak. Je preto nemysliteľné, aby niekto, kto robí propagandistickú činnosť, dostal špecifickú zákonom priznanú ochranu. Na základe čoho? Na základe toho, že píše, ako mu majiteľ prikáže? Na základe toho, že plní do bodky názor nejakého šéfredaktora? Na základe toho, že úplne ignoruje nejakú opozičnú politickú stranu, ktorá je tretia alebo štvrtá v prieskumoch? Na základe toho má byť ochraňovaný?! Veď to nie je náplň práce! Ako hovoríme o propagandistickej činnosti, tak áno, ale novinárčine nie. V žiadnom prípade. Títo ľudia si žiadnu špecifickú ochranu nezaslúžia. A to až do momentu, dokiaľ nezačnú skutočne napĺňať poslanie toho povolenia, a nielen robiť hlasné trúby finančných skupín a nejakých záujmových liberálnych politických združení.
88. schôdza NR SR - 11.deň - B. popoludní
Dátum: 2023-03-30
Poslanec: Mazurek, Milan (-)
Druh vystúpenia: Vystúpenie s faktickou poznámkou

194. Pán Dostál, odhliadnuc od úbohej poznámky na záver, ktorá dokonale vystihuje, kto vy ste, to znamená fašista, chcem povedal jednu podstatnú vec. Vy žiadate slušnú, inteligentnú debatu s médiami. Žiadate, aby sa nenálepkovalo, nenadávalo, neurážalo. Každý jeden z boha deň si v médiách o sebe prečítam niečo negatívne, zlé, urážlivé, nálepkujúce. A viete, čo majú všetky tieto mainstreamové stoky spoločné? Ani jedno z nich mi nedá možnosť sa vyjadriť. Takže odo mňa nežiadajte, aby ja som ku nim bol zmierlivý, úctivý, slušný. Ja som k nim taký istý, ako sú ony ku mne. To je proste reciprocita, nič viac. To, čo som tu predviedol, je ešte nič voči tomu, čo ja sa častokrát o sebe dočítam v týchto médiách. Vám je to jedno, ja to rešpektujem. A to je aj odpoveď pre vášho kolegu. Ja nežiadam aby ma mali radi, ja ani nežiadam, aby ma niekde pozývali, ja hovorím, že mne sú ukradnuté, lebo viem, kto za nimi stojí, viem, aké ideológie zaznávajú, a viem, že nás nenávidia. Majú na to plné právo, sú súkromné médiá, nech nás nepozývajú. Ja len žiadam, aby mi nejaký šašo nenavrhoval, aby ja som im povinne musel pod hrozbou pokuty odpovedať. Veď nebláznite. Aké je to spravodlivé, keď mňa niekto môže za sedem rokov, čo som poslanec, nepozvať ani jeden jedinýkrát do diskusie, ale ja som povinný mu odpovedať na všetko. To čo je za spravodlivosť? To je spravodlivosť ako od Pol Pota alebo Stalina. Veď rozmýšľajte trochu, však o tom tu tu celý čas hovorím. Tento návrh je úlet, úplný úlet. A navyše - a to dokonale opäť zobrazuje, kto sú títo ľudia - on ide od ľudí, ktorí ako vláda odmietajú ľuďom zverejniť, na základe akej právnej analýzy od... odovzdali naše stíhačky. Bez ohľadu na to, či niekto súhlasí alebo nesúhlasí s tým odovzdaním, oni to nezverejnia. Ale tí istí ľudia, ktorí odmietajú ľuďom odpovedať na ich otázky, nanucujú nám, aby my sme odpovedali na otázky novinárov, ktorí nás cenzurujú.
88. schôdza NR SR - 8.deň - A. dopoludnia
Dátum: 2023-03-24
Poslanec: Mazurek, Milan (-)
Druh vystúpenia: Vystúpenie s faktickou poznámkou

140. Ja zareagujem tuná špeciálne na pána Cseha, ktorý si prišiel ku mne prisadnúť a spríjemňovať mi deň svojou prítomnosťou, pretože pán Cseh mi vysvetlil, že ja som tá najzbytočnejšia investícia tu v Národnej rade, a to je kupodivu smiešne, keď mi to hovorí človek, ktorý mal 1 678 hlasov, a ja 66-tisíc, a píšete, že ste umelec, neviem, aký umelec, to je v podstate jedno, ja vás nepoznám, tak ako vás nepozná prakticky nikto na Slovensku, pretože vaša práca je tak obdivuhodná, že nikto netuší, že existujete. Okrem toho ale, že ste tu zbytočný, nikto netuší o vašej existencii, ste ešte verejne povedali, že ja som hádzal kamene do detí, čo je blbosť, lož, ktorá tu bola vyvrátená toľkokrát, že ešte aj váš predseda toho, tej sekty OĽANO Igor Matovič mi osobne poslal podpísaný list, v ktorom priznáva, že klamal, keď na tlačovke hovoril, že som hádzal kamene do detí! On mi to poslal na základe mojej predžalobnej výzvy voči nemu. A vy ste taký geniálny, inteligentný, pán Cseh, že ste to ne-po-chy-ti-li za tie roky rokúce tu v pléne, že idete hoaxy, ktoré už vyšli z módy aj medzi slniečkarmi, aj medzi liberálmi. Ale ja vám to nemám za zlé, pretože tak ako nikto nevie o vašej existencii, ani ja som ju doteraz poriadne nevnímal. Preto sa vás pýtam, všetkých, aj pána Šefčíka, ktorý na mňa reagoval, kde ste boli minulý mesiac, keď sa tu v pléne hlasovalo o znížení platov poslancov. Veď celý klub OĽANO sa zdržal! Vy ste nehlasovali, pán Cseh. Veď vy nás tu vyzývate ako opozíciu, aby sme hlasovali za zníženie platov poslancov a ja som za to hlasoval. Ale klub OĽANO sa zdržal, keď tu bol návrh na zmrazenie a zníženie platov. Veď ste smiešni. A, pán Šefčík, po toľkých rokoch v parlamente by ste mali chápať, že ja ako opozičný poslanec kritizujem predsa prioritne vládnu moc. Tí za mnou nemajú v rukách moc, nemajú žiadnu moc v týchto chvíľach. Moc má ten, ktorý sedí vedľa vás. To je ten, ktorý mohol za tri roky práve presadiť zníženie platov, len to bolo ďalšie predvolebné klamstvo.